
Text rozhodnutia
Súd: Krajský súd Trnava Spisová značka: 44Sd/53/2015 Identifikačné číslo súdneho spisu: 2015200480 Dátum vydania rozhodnutia: 12. 10. 2015 Meno a priezvisko sudcu, VSÚ: JUDr. Pavol Laczo ECLI: ECLI:SK:KSTT:2015:2015200480.1 ROZSUDOK V MENE SLOVENSKEJ REPUBLIKY Krajský súd v Trnave v konaní pred samosudcom JUDr. Pavlom Laczom v právnej veci navrhovateľa: T. P., nar. XX.XX.XXXX, bytom T. A. X, XXX XX A., proti odporkyni: Sociálna poisťovňa - ústredie, Ul. 29 augusta 8, 813 63 Bratislava, o preskúmanie zákonnosti rozhodnutia odporkyne zo dňa 17.02.2015 č. XXX XXX XXXX X takto r o z h o d o l : Krajský súd napadnuté rozhodnutie odporkyne Sociálnej poisťovne - ústredie Bratislava zo dňa 17.2. 2015 č. XXX XXX XXXX X p o t v r d z u j e. Navrhovateľovi súd nárok na náhradu trov konania n e p r i z n á v a. o d ô v o d n e n i e : Napadnutým rozhodnutím odporkyne zo dňa 17.02.2015 č. XXX XXX XXXX X odporkyňa podľa § 73, § 112 ods. 4 a 6 a § 82 zákona č. 461/2003 Z.z. o sociálnom poistení v znení neskorších predpisov, znížila navrhovateľovi sumu invalidného dôchodku na 246,80 Eur mesačne od 08.03.2015. Svoje rozhodnutie odporkyňa odôvodnila tým, že na základe posudku posudkového lekára sociálneho poistenia pobočky Sociálnej poisťovne Trnava zo dňa 21.01.2015 bola zistená u navrhovateľa miera poklesu schopnosti vykonávať zárobkovú činnosť v porovnaní so zdravou fyzickou osobou 50 %. Proti tomuto rozhodnutiu podal navrhovateľ dňa 13.03.2015 odvolanie doručené Sociálnej poisťovni - ústredie Bratislava, ktoré bolo dňa 30.6.2015 postúpené tunajšiemu súdu, v ktorom navrhovateľ uviedol, že nie je mu jasné ako mohla posudková lekárka dospieť k záveru, že došlo u neho k zlepšeniu zdravotného stavu a následne aj k zmene poklesu schopnosti vykonávať zárobkovú činnosť na 50%. Jeho zdravotný stav je naďalej zlý, podstúpil operáciu hrubého čreva s následnou chemoterapeutickou liečbou. Vzhľadom na jeho zdravotné problémy nie je schopný si nájsť prácu, nakoľko problémy nájsť prácu majú zdraví ľudia a nie chorí ľudia pred dovŕšením dôchodkového veku. Jeho zdravotný stav sa neustále zhoršuje, niekedy sa mu nechce vstať z postele a chodiť do práce, pretože musí všade hľadať toalety. Okrem toho bol v r. 2003 operovaný aj na štítnu žľazu. Preto žiada o prehodnotenie zdravotného stavu a jeho znovu posúdenie. Z písomného vyjadrenia odporkyne zo dňa 30.06.2015 vyplýva, že na základe posudku posudkového lekára Sociálnej poisťovne pobočky Trnava zo dňa 21.1.2015 bolo zistené, že u navrhovateľa už nie je miera poklesu schopnosti vykonávať zárobkovú činnosť 75% v porovnaní so zdravou fyzickou osobou, ale len 50% a z tohto dôvodu došlo u navrhovateľa aj k zníženiu sumy vyplácaného invalidného dôchodku. Krajský súd preskúmal napadnuté rozhodnutie na pojednávaní podľa § 244 ods. 1, 2 a 3 O.s.p., a § 250l ods. 1 a 2 O.s.p. a dospel k záveru, že napadnuté rozhodnutie odporkyne je správne. Krajský súd nariadil pojednávanie na deň 12.10.2015, na ktoré sa navrhovateľ nedostavil, doručenie predvolania mal riadne vykázané, svoju neúčasť neospravedlnil, preto súd vykonal pojednávanie v jeho neprítomnosti. Poverená zástupkyňa odporkyne na pojednávaní uviedla, že vzhľadom na závery posudkových lekárov žiada napadnuté rozhodnutie ako vecne správne potvrdiť. Ďalej uviedla, že navrhovateľ bol poučený, aby predložil novšie lekárske správy od neurológa a CT vyšetrenie, čo však navrhovateľ nespravil a preto nebolo možné znovu posúdiť jeho zdravotný stav. Podľa § 244 ods. 1,2,3 O.s.p. v správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. V správnom súdnictve preskúmavajú súdy zákonnosť rozhodnutí a postupov orgánov štátnej správy, orgánov územnej samosprávy, ako aj orgánov záujmovej samosprávy a ďalších právnických osôb, ako aj fyzických osôb, pokiaľ im zákon zveruje rozhodovanie o právach a povinnostiach fyzických a právnických osôb v oblasti verejnej správy (ďalej len "rozhodnutie a postup správneho orgánu"). Rozhodnutiami správnych orgánov sa rozumejú rozhodnutia vydané nimi v správnom konaní, ako aj ďalšie rozhodnutia, ktoré zakladajú, menia alebo zrušujú oprávnenia a povinnosti fyzických alebo právnických osôb alebo ktorými môžu byť práva, právom chránené záujmy alebo povinnosti fyzických osôb alebo právnických osôb priamo dotknuté. Postupom správneho orgánu sa rozumie aj jeho nečinnosť. Podľa § 250l ods. 1 O.s.p. podľa ustanovení tejto hlavy sa postupuje v prípadoch, v ktorých zákon zveruje súdom rozhodovanie o opravných prostriedkoch proti neprávoplatným rozhodnutiam správnych orgánov. (2) Pokiaľ v tejto hlave nie je ustanovené inak, použije sa primerane ustanovenie druhej hlavy s výnimkou § 250a. Podľa § 73 zákona č.461/2003 Z.z. o sociálnom poistení v znení neskorších predpisov Určenie sumy invalidného dôchodku (1) Suma invalidného dôchodku poistenca, ktorý má percentuálny pokles schopnosti vykonávať zárobkovú činnosť o viac ako 70%, sa určí ako súčin priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku a aktuálnej dôchodkovej hodnoty; § 63 ods. 1 tretia veta a štvrtá veta platia rovnako. (2) Suma invalidného dôchodku poistenca, ktorý má percentuálny pokles schopnosti vykonávať zárobkovú činnosť najviac o 70%, sa určí ako súčin percentuálneho poklesu schopnosti poistenca vykonávať zárobkovú činnosť, priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku, a aktuálnej dôchodkovej hodnoty; § 63 ods. 1 tretia veta a štvrtá veta platia rovnako. (3) Suma invalidného dôchodku fyzickej osoby uvedenej v § 70 ods. 2, ktorá má percentuálny pokles schopnosti vykonávať zárobkovú činnosť o viac ako 70%, sa určí ako súčin osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku a aktuálnej dôchodkovej hodnoty; § 63 ods. 1 tretia veta a štvrtá veta platia rovnako. Osobný mzdový bod sa určuje na hodnotu 0,67. Podľa § 112 ods. 4 zák. č. 461/2003 Z.z. o sociálnom poistení v znení neskorších predpisov (4) Výplata dávky sa zastaví, uvoľní alebo sa dávka vypláca v nižšej sume alebo vo vyššej sume, ak sa zmenia skutočnosti rozhodujúce na nárok na výplatu dávky. Podľa § 112 ods. 6 zák. č. 461/2003 Z.z. o sociálnom poistení v znení neskorších predpisov (6) Dávka sa odníme, zníži alebo jej výplata sa zastaví odo dňa nasledujúceho po dni, ktorým uplynulo obdobie, za ktoré sa dávka už vyplatila. Podľa § 82 zák. č. 461/2003 Z.z. o sociálnom poistení v znení neskorších predpisov (1) Dôchodková dávka sa a) do 31. decembra 2017 zvyšuje v závislosti od medziročného rastu spotrebiteľských cien a medziročného rastu priemernej mesačnej mzdy v hospodárstve Slovenskej republiky vykázaných štatistickým úradom za prvý polrok kalendárneho roka, ktorý predchádza príslušnému kalendárnemu roku a od priemernej mesačnej sumy starobného dôchodku, priemernej mesačnej sumy predčasného starobného dôchodku, priemernej mesačnej sumy invalidného dôchodku priznaného z dôvodu poklesu schopnosti vykonávať zárobkovú činnosť o viac ako 70%, priemernej mesačnej sumy invalidného dôchodku priznaného z dôvodu poklesu schopnosti vykonávať zárobkovú činnosť najviac o 70%, priemernej mesačnej sumy vdovského dôchodku a vdoveckého dôchodku a od priemernej mesačnej sumy sirotského dôchodku vykázaných Sociálnou poisťovňou k 30. júnu kalendárneho roka, ktorý predchádza príslušnému kalendárnemu roku, b) od 1. januára 2018 zvyšuje v závislosti od medziročného rastu spotrebiteľských cien za domácnosti dôchodcov vykázaného štatistickým úradom za prvý polrok kalendárneho roka, ktorý predchádza príslušnému kalendárnemu roku. (12) Ministerstvo vydá opatrenie a vyhlási jeho úplné znenie uverejnením v Zbierke zákonov najneskôr do 31. októbra kalendárneho roka, ktorý predchádza príslušnému kalendárnemu roku, ktorým ustanoví a) pevnú sumu zvýšenia dôchodkovej dávky podľa odsekov 2 až 7, 9 a 10, b) percento zvýšenia dôchodkovej dávky podľa odseku 8. Z predloženého spisového materiálu krajský súd zistil, že na základe lekárskej správy zo dňa 21.1.2015 bola u navrhovateľa určená miera poklesu schopnosti vykonávať zárobkovú činnosť na 50 %, kde za rozhodujúce zdravotné postihnutie bolo určené choroby tráviacej sústavy, kapitola X, oddiel C, choroby tenkého a hrubého čreva, položka 4 - zhubný nádor čreva a konečníka písm. c), po stabilizácii zdravotného stavu, po dvoch rokoch. Na základe zmeny výšky miery poklesu schopnosti vykonávať zárobkovú činnosť zo 75%, ktorú mal navrhovateľ určenú posudkovým lekárom Sociálnej poisťovne pobočka Trnava v lekárskej správe zo dňa 16.10.2013 na 50%, odporkyňa vydala zmenové rozhodnutie, ktorým znížila navrhovateľovi sumu invalidného dôchodku na 246,80 Eur mesačne od 8.3.2015. Na základe opravného prostriedku Sociálna poisťovňa opätovne posúdila zdravotný stav navrhovateľa, pričom posudková lekárka Sociálnej poisťovne - ústredie MUDr. T. D. v lekárskej správe zo dňa 25.6.2015 zotrvala na posúdení zdravotného stavu uvedeného v lekárskej správe zo dňa 21.1.2015, ktorá bola podkladom pre vydanie napadnutého rozhodnutia, keď skonštatovala, že u navrhovateľa pretrváva kompletná remisia onkologického ochorenia, laboratórne vyšetrenia vrátane onkomarkerov sú opakovane v norme. Navrhovateľ bol poučený o tom, že jeho zdravotný stav môže byť opätovne posúdený, pokiaľ doloží aktuálne neurologické vyšetrenie a CT chrbtice s popisom, ako aj interné vyšetrenie. Navrhovateľ tieto lekárske správy odporkyni nepredložil a nepredložil ich ani do termínu pojednávania a preto súd považuje rozhodnutie odporkyne za vecne správne, pretože vychádzala zo spoľahlivo zisteného skutkového stavu a z lekárskych podkladov ktoré boli navrhovateľom predložené. V prípade, že navrhovateľ disponuje s vyššie uvedenými lekárskymi správami, ktoré odôvodňujú skutočnosť, že u neho nedošlo k zlepšeniu zdravotného stavu resp. že od posledného vyšetrenia pred posudkovým lekárom došlo k ďalšej zmene jeho zdravotného stavu, je navrhovateľ oprávnený opätovne požiadať odporkyňu o znovu posúdenie zdravotného stavu posudkovým lekárom. Vzhľadom na skutočnosť, že jedným z rozhodujúcich činiteľov ktoré majú vplyv na výšku sumy invalidného dôchodku je výška miery poklesu schopnosti vykonávať zárobkovú činnosť a u navrhovateľa došlo k zmene tejto výšky miery poklesu schopnosti vykonávať zárobkovú činnosť v porovnaní so zdravou fyzickou osobou, považuje súd napadnuté rozhodnutie za vecne správne. Vzhľadom na vyššie uvedené skutočnosti súd rozhodol tak ako je uvedené vo výrokovej časti tohto rozsudku. O náhrade trov konania rozhodol krajský súd v súlade s ustanovením § 250k ods. 1 O.s.p. v spojení s § 250l ods. 2 O.s.p. tak, že navrhovateľovi náhradu trov konania nepriznal pre jeho neúspech v konaní. Poučenie: Proti tomuto rozhodnutiu je možné podať odvolanie do 15 dní odo dňa doručenia prostredníctvom tohto súdu na Najvyšší súd SR. V odvolaní sa má popri všeobecných náležitostiach ( § 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2015:2015200480.1 (dáta aktuálne k 12. 11. 2026). Záväzné je znenie zverejnené súdom.




